**บทคัดย่อ**

ขบวนการเคลื่อนไหวของกลุ่มนักเรียนเลวเป็นหนึ่งในขบวนการเคลื่อนไหวทางสังคมที่เกิดขึ้นในปัจจุบันที่มีความน่าสนใจ ทั้งในด้านเป้าหมายและรูปแบบวิธีการรวมถึงกิจกรรมที่สะท้อนความต้องการของกลุ่มได้อย่างสร้างสรรค์และแสนแสบ อีกทั้งยังเป็นที่น่าสนใจว่าผู้เคลื่อนไหวหลักและสมาชิกของกลุ่มนักเรียนเลวนั้นล้วนแล้วแต่เป็นเยาวชนที่ยังคงศึกษาอยู่ในระดับชั้นมัธยม มิใช่นิสิตนักศึกษาหรือผู้ใหญ่ดังเช่นกลุ่มเคลื่อนไหวอื่น ๆ ซึ่งจากอดีตที่ผ่านมายังไม่เคยมีการเคลื่อนไหวเรียกร้องในระดับประเทศของนักเรียนลักษณะนี้มาก่อน จึงแสดงให้เห็นการแสดงออกของเยาวชนไทยที่สะท้อนถึงปัญหาด้านการศึกษาโดยตรง จึงเป็นเหตุผลที่ผู้วิจัยต้องการศึกษาเกี่ยวกับขบวนการเคลื่อนไหวของกลุ่มนักเรียนเลว เพื่อค้นหาสาเหตุ วิธีการ และผลกระทบของการเคลื่อนไหวที่เกิดขึ้น โดยการวิจัยนี้ใช้ระเบียบวิธีวิจัยทางประวัติศาสตร์ ผ่านข้อมูลออนไลน์ ได้แก่ เว็บเพจและบัญชีทวิตเตอร์  
กลุ่มนักเรียนเลว โดยเริ่มทำการศึกษาตั้งแต่ช่วงเดือนกรกฎาคม พ.ศ. 2563 - มีนาคม พ.ศ. 2564 จากการศึกษาค้นพบว่า กลุ่มนักเรียนเลวมีเป้าหมายที่จะทำการเคลื่อนไหวเพื่อการเรียกร้องการปฏิรูปการศึกษาที่ทันสมัยและมีคุณภาพมากขึ้น รวมไปถึงถึงสิทธิมนุษยชน เสรีภาพและการแสดงออกของนักเรียนภายในสถาบันการศึกษาของไทย มีการทำกิจกรรม การเดินขบวนประท้วง จัดชุมนุม และตั้งเวทีประท้วง ออกประกาศแถลงการณ์ของกลุ่ม หรือแม้กระทั่งการเคลื่อนไหวเชิงสัญลักษณ์ เพื่อชิงพื้นที่สื่อและนำเสนอเป้าหมายของตนแก่ผู้รับสาร ในขณะเดียวกันกลุ่มนักเรียนเลวก็ได้จัดกิจกรรมที่เกี่ยวข้องกับการเมืองด้วยเช่นกัน เนื่องจากมีแนวคิดที่ว่าการเมืองคือรากฐานของทุกสิ่ง การปฏิรูปทางการเมืองก็สามารถนำไปสู่การแก้ไขปัญหาทางด้านการศึกษาได้ อย่างไรก็ตามงานวิจัยชิ้นนี้มีข้อจำกัดด้านระยะเวลาที่ศึกษา เนื่องจากกลุ่มนักเรียนเลวเป็นกลุ่มที่ก่อตั้งได้ไม่นานนัก จึงทำให้ทำการวิจัยได้เพียงสถานการณ์ของกลุ่มนักเรียนเลวในปัจจุบัน ผู้ที่สนใจจะนำวิจัยฉบับนี้ไปต่อยอดควรมีการศึกษากิจกรรมและการเคลื่อนไหวและผลกระทบที่เกิดขึ้นในเวลาต่อมา